钦定古今图书集成/明伦汇编/官常典/第388卷 > 孔维
## 钦定古今图书集成/明伦汇编/官常典/第388卷 > 孔维

按《宋史》本传，“维字为则，开封雍丘人。乾德四年，《九经》
及第，解褐东明、鄢陵二主簿。开宝中，礼部再奏为考
试官，调滁州军事推官。太宗即位，擢授太子左赞善
大夫，知河南县，通判滑梓二州。太平兴国中，就拜国
子《周易》博士。代还，迁《礼记》博士。七年，使高丽，王治问
礼于维，维对以君臣父子之道，升降等威之序，治悦”，
称之曰：“今日复见中国之夫子也。”九年，判国学事。雍
熙初，迁主客员外郎。三年，擢为国子司业，赐金紫。会
将有事于籍，田维起《周礼》至于《唐书》，凡沿革制度，并
录之以献，观者称其博。又上书请禁原蚕以利国马
直史馆，乐史，驳之曰：“《管子》云：‘仓廪实，知礼节；衣食足，
知荣辱’。是以古先哲王厚农桑之业”，以其为衣食之
原耳。一夫不耕，天下有受其饥者；一妇不蚕，天下有
受其寒者。故天子亲耕，后妃亲蚕。屈身以化下者，邦
国之重务也。《吴都赋》曰：“国赋再熟之稻，乡贡八蚕之
绵。”则蚕之有原，其来旧矣。今孔维请禁原蚕以利国
马，徒引前经物类同气之文，不究时事确实之理。夫
所市国马，来自外方，远涉驰驱，亏其秣饲，失于善视，
遂至元黄。致毙之由，鲜不以此。今乃欲禁其蚕事，甚
无谓也。唐朝畜马，具存监牧之制，详观本书，亦无禁
蚕之文。况近降明诏，来年春有事于藉田。是则劝农
之典方行，而禁蚕之制又下，事相违戾，恐非所长。臣
尝历职州县，粗知利病，编民之内，贫窭者多。春蚕所
成，止“充赋调之备；晚蚕薄利，始及卒岁之资。今若禁
其后图，必有因缘为弊，滋彰挠乱，民岂遑宁？涣汗丝
纶，所宜重慎。”上览之，遂寝晚蚕之禁。维复抗疏曰：“按
《周礼夏官》司马职：禁原蚕者，为伤马也。原，再也。《天文》
辰为马，《蚕书》蚕为龙精，月直大火，则浴其种。是蚕与
马同气，物莫能两大，故禁再蚕以益马也。”又郭璞云：
“重蚕为原，今晚蚕也。”臣少观耕桑之务，尝历州县之
职，物之利害，尽知之矣。蚩蚩之氓，知其利而不知其
害，故有早蚕之后，重养晚蚕之茧，出丝甚少，再采之
叶，来岁不茂，岂止伤及于马，而桑亦损矣。臣自县历
官，路见坰野之地，官马多死，若非明授典据，助其畜
牧，安敢妄有举陈哉？按《本草》注以僵蚕涂马齿则不
能食草，物类相感如此。《月令》仲春祭马祖，季春享先
蚕，皆为天驷房星也。为马祈福，谓之马祖，为蚕祈福
谓之先蚕，是蚕与马同其类尔，蚕重则马损，气感之
而然也。臣谓依《周礼》禁原蚕为当。上虽不用维言，而
嘉其援引经据，以章付史馆。籍田毕，拜国子祭酒。淳
化初兼工部侍郎。二年，卒，年六十四。维通经术，准旧
制，举《九经》一上不中第即改科。开宝中，维论其事非
便，诏礼部自今《九经》同诸科许再赴举。太宗尹京日，
维为属邑吏，以经术受知。即位后，维始升郎署，自以
通经求为司业，即以授之，使外国者皆假服紫。维自
高丽还，会东使至，维自耻衣绯，因求见上，诡言“高丽
使问臣获何罪降服，臣无以对。”因泣下。上怜之，即赐
以金紫。及为祭酒，又奏言：“朝廷久不置此官，少有知
者。臣之亲戚故旧有书信来者，多云祭酒郎中田敏
晋朝任祭酒，仍兼侍郎，原循前例，兼领是官，庶获美
称。”上从之。然缙绅恶其儒者躁求，无退让之风。尝建
议乞广太学，上以侵坏民舍，不许，受诏与学官校定
《五经疏义》，刻板行用，工未及毕，被病。上遣太医诊视，

将终，召其婿郑革，口授遗表，以《五经疏》未毕为恨。景
德四年，录其孙禹圭同学究出身。